EFF-man eis R5 miljoen ná Brackenfell-oproerEFF en lede van die gemeenskap raak slaags buite die Hoërskool Brackenfell in Kaapstad. (Foto: ANA) ŉ Onderonsie buite die Hoërskool Brackenfell in November 2020 – tussen betogende EFF-ondersteuners en ander lede van die publiek – het nou tot ŉ skadevergoedingseis van miljoene rande teen Jaco Pretorius gelei. Pretorius en Luvuyo Ntakane, wat nou ŉ skadevergoedingseis teen hom instel, was na bewering buite die skool in ŉ bakleiery betrokke. Pretorius het vroeër al skuldig gepleit op ŉ klag van aanranding en is ŉ boete van R2 000 opgelê. Ntakane eis nou ook R5 miljoen in skadevergoeding van Pretorius, onder meer vir die beweerde skending van sy menseregte. ŉ Aanmaningsbrief van Gardee Godrich Prokureurs, wat Ntakane verteenwoordig, lui dat Pretorius se optrede Ntakane geweldige fisieke pyn veroorsaak het. Gardee is ŉ voormalige sekretaris-generaal van die EFF. “Jy het die familie en die land geskok. Jy het ons kliënt en sy familie getraumatiseer [en] sy naam in oneer gebring …” lui die brief. Dit lui voorts dat die gebeure onder die aandag van “meer as ŉ miljard mense” op sosialemediaplatforms en in gedrukte en elektroniese media gebring is. “Dit is ons opdrag om hierdie groot bedrag skadevergoeding te eis om ŉ boodskap aan jou en jou rassistiese kollegas te stuur om eens en vir altyd bedag gemaak te word op jou verkeerde gedrag en die skandelike verlede van ŉ apartheid-rassesamelewing. “Die eis en aanspreeklikheidsaksie moet nou en in die toekoms ŉ les wees vir jou en almal wat dit oorweeg om te doen wat jy aan ons kliënt gedoen het,” lui die prokureursbrief aan Pretorius. Jaco Pretorius is destyds aangekla van aanranding. (Foto: ANA) Luidens die brief het Pretorius hom skuldig gemaak aan geweldige wangedrag. Die Engelse bewoording van die brief lui: “The country comes from a shameful past, the racial apartheid society where white supremacy akin to Ku Klux Klan would assault Africans unprovoked as an order of the day taught by parents from childhood.” Ntakane eis dat die skadevergoeding binne 20 dae ná die aflewering van die aanmaningsbrief, wat op 2 Februarie aan Pretorius gestuur is, aan hom oorbetaal moet word. So nie, gaan hy voort met regstappe vir ŉ siviele skadevergoedingseis. Die brief lui ook dat Ntakane ontvanklik is vir ŉ bemiddelingsproses, oftewel ŉ skikking, in ŉ poging om ŉ “lang en uitgerekte hofsaak” te vermy, sou Pretorius bereid wees om die saak minlik op te los. Indien hy dit verkies, moet dié proses ook binne 20 dae van stapel gestuur word. Pretorius wou nie kommentaar lewer nie en het navrae na Millie Westley, sy regsverteenwoordiger, verwys. Westley, verbonde aan die firma Thomson Wilks Ing., het by navraag gesê sommige bewerings in die brief is uiters onverantwoordelik. “Ek is genader vir regsadvies. Behalwe om uit te wys dat die brief lasterlike bewerings, teen mnr. Pretorius in persoon en die Afrikanerbevolking en/of wit bevolking van Suid-Afrika in die algemeen, bevat, sal ons nie in hierdie stadium enige kommentaar lewer met betrekking tot die restant van die inhoud van die brief nie. “Persoonlik was ek geskok en met afgryse vervul toe ek lees dat wit burgers van die land, wat tydens die apartheidsera geleef en grootgeword het, gelykgestel word aan die Ku Klux Klan, bloot omdat hulle velle wit is of was.” Hulle gaan nie in hierdie stadium op die brief reageer nie. “Dit is net ŉ brief,” sê Westley.